กรมประชาสัมพันธ์ร่วมหารือคณะกรรมการการเลือกตั้ง ถึงแนวทางการให้ข้อมูลที่ถูกต้องในการเลือกตั้งที่จะเกิดขึ้น โดยจะใช้สื่อทุกชนิดที่มีอยู่ สร้างการรับรู้ให้ประชาชน เห็นความสำคัญกับการเลือกตั้ง
พลโท สรรเสริญ แก้วกำเนิด อธิบดีกรมประชาสัมพันธ์ หารือกับคณะกรรมการการเลือกตั้ง (กกต.) ถึงแนวทางการเสนอข่าวการเลือกตั้งสมาชิกสภาผู้แทนราษฎรที่จะเกิดขึ้น ณ สำนักงานคณะกรรมการการเลือกตั้ง ที่อาคารศูนย์ราชการ แจ้งวัฒนะ โดย พลโท สรรเสริญ กล่าวว่า  จะใช้สื่อทุกชนิดที่กรมประชาสัมพันธ์ มีอยู่ในการให้ข้อมูลกับประชาชนทั่วประเทศ ผ่านเครื่องมือที่มีอยู่เพื่อเปิดโอกาสให้ประชาชนเข้ามามีส่วนร่วมให้มากที่สุดในการเลือกตั้งครั้งนี้ เพื่อให้เป็นการเลือกตั้งที่มีความสมบูรณ์ที่สุด

  ด้าน พ.ต.อ.จรุงวิทย์ ภุมมา เลขาธิการคณะกรรมการการเลือกตั้ง กล่าวว่า จะทำให้ประชาชนเห็นความสำคัญของการไปใช้สิทธิ์เลือกตั้ง และทำความเข้าใจถึงความสำคัญของบัตรเลือกตั้ง และคะแนนเสียงที่นำมาใช้ไม่หายไปไหน โดยจะต้องขอความร่วมมือจากสื่อมวลชนในการให้ข้อมูล การได้มาซึ่งสมาชิกสภาผู้แทนราษฎร (ส.ส) ทั้งบุคคล และบัญชีรายชื่อ